[{"text_idx": "#000000", "text": "Seriozaj informoj kun limigita vortprovizo"}, {"text_idx": "#000001", "text": "La de jaroj atendata nova retejo de UEA neniel volas aperi. Sed ne c\u0302iuj scias, ke jam de pluraj jaroj UEA havas apartan retejon kun interesaj tekstoj por novaj esperantistoj. \u201dEc\u0302 per limigita vortprovizo eblas transdoni al la legantoj seriozajn informojn\u201d, rakontas la c\u0302efrespondeculo Anna Lo\u0308wenstein."}, {"text_idx": "#000002", "text": "Tiel aspektas la enirpag\u0302o de la facila retejo de UEA."}, {"text_idx": "#000003", "text": "\u201dUEA estas mia amiko\u201d \u2013 Jen la titolo de mia artikolo, kiu aperis en majo 2018 en la revuo Esperanto. En g\u0302i mi atentigis, ke UEA faras nenion por allogi la milionojn da novaj esperantistoj (kaj efektive temas pri milionoj), kiuj lernas per retaj kursoj, precipe per Duolingo."}, {"text_idx": "#000004", "text": "Mi argumentis, ke malnovaj esperantistoj formis rilaton kun UEA (tial la titolo), dum novuloj apenau\u0306 scias pri tiu asocio, kaj tute ne havas la ideon, ke g\u0302i bezonas ilian subtenon."}, {"text_idx": "#000005", "text": "En la artikolo mi proponis, ke UEA kreu retan revuon aparte intencitan por lernantoj. G\u0302i estu verkita en facila lingvaj\u0302o kun la celo konigi UEA kaj la Esperanto-movadon al novaj esperantistoj. Tiel ili malkovrus la rolon de UEA, kaj komprenus, kial indus membrig\u0302i en g\u0302i."}, {"text_idx": "#000006", "text": "Mi ne intencis mem redakti tian retejon, sed proponis, ke UEA dungu redaktoron. Sed lau\u0306 la kutima regulo en la Esperanto-movado, se oni havas bonan ideon, necesas plenumi g\u0302in mem. UEA tiam estis en financa krizo, kaj vidante ke la bezono estas tre urg\u0302a, mi finfine kaj sufic\u0302e malvolonte proponis mem starigi kaj redakti tian retejon."}, {"text_idx": "#000007", "text": "Mi ricevis praktikan helpon de pluraj homoj kaj instancoj, komence de Emilio Cid, kiu tiutempe estis estrarano pri informado. ESF finance subtenis la projekton, kaj Tim Owen, aktivulo de Esperanto-Asocio de Britio, kreis la retejon. La retejo ekfunkciis en decembro 2018, kaj de tiam aperas 4-6 artikoloj c\u0302iumonate. G\u0302i estas trovebla c\u0302e ."}, {"text_idx": "#000008", "text": "En kio konsistas la facileco de la retejo? La artikoloj lau\u0306eble enhavas nur vortojn el vortlisto kun proksimume 1000 radikoj. Se verkisto bezonas vorton, kiu ne trovig\u0302as en la listo, oni aldonas simplan difinon, kiu utiligas nur vortojn el la listo mem, kaj lau\u0306eble ankau\u0306 ilustraj\u0302on de la koncerna koncepto."}, {"text_idx": "#000009", "text": "La facileco rilatas ne nur al la vortelekto sed ankau\u0306 al la frazostrukturoj. Krome, la artikoloj estas mallongaj; la plejmulto enhavas ne pli ol 400 vortojn. Por lernanto estas malkurag\u0302ige fronti plurpag\u0302an artikolon."}, {"text_idx": "#000010", "text": "Multaj homoj supozas, ke por verki simple necesas alparoli la legantojn kvazau\u0306 infanojn. Sed la legantoj ja estas plenkreskuloj; kvankam ili ankorau\u0306 lernas la lingvon, ili kapablas kompreni malfacilajn konceptojn. Tial en la vortlisto aperas vortoj kiel kulturo, socio, ekonomio, literaturo, gramatiko, scienco, komerco kaj simile: necesaj konceptoj en iu ajn Esperanto-revuo."}, {"text_idx": "#000011", "text": "Novaj vortoj estas klarigataj per jam konataj vortoj kaj per bildoj."}, {"text_idx": "#000012", "text": "La vortlisto estas bazita sur tiu de Kontakto, kiun mi mem kreis antau\u0306 kvardek jaroj. Evidente por uea.facila necesis g\u0302isdatigi la liston, precipe en la kampo de komputado kaj Interreto."}, {"text_idx": "#000013", "text": "Al la malnova listo estis aldonitaj la vortoj ekrano, reto, dokumento, klavo, virtuala ktp, dum mi forigis karbo, kasedo, kupono (internaciaj respondkuponoj ne plu ludas sian iam esencan funkcion en la Esperanto-movado), kaj ankau\u0306 tiun amatan rolulon de eksmodaj instrumaterialoj kaj anekdotoj: azeno."}, {"text_idx": "#000014", "text": "C\u0302ar la celo de la retejo estas prezenti UEA kaj la movadon al novaj esperantistoj, g\u0302i aperigas artikolojn pri agadoj kaj iniciatoj de UEA, pri diversaj fakaj asocioj, pri la kongresoj, kaj pri konataj aktivuloj. Dum la lasta jaro, ekzemple, aperis artikoloj pri TAKE (Tutmonda Asocio de Konstruistoj Esperantistaj), IKEF (Internacia Komerca kaj Ekonomia Federacio), la Esperanto-muzeo en Vieno, la 100-jara jubileo de la Esperanta radio, kaj simile."}, {"text_idx": "#000015", "text": "Krome mi celas konigi al lernantoj gravajn okazaj\u0302ojn en la historio de la Esperanto-movado. Ekzemple aperis artikoloj verkitaj de Ulrich Lins pri Lapenna en Montevideo, pri Esperanto en Sovetunio, pri Esperanto sub la nazioj, kaj artikolo de Gian Carlo Fighiera pri Teo Jung kaj Heroldo. Oni rimarkas, ke ec\u0302 per limigita vortprovizo eblas transdoni al la legantoj seriozajn informojn."}, {"text_idx": "#000016", "text": "Aperis lastatempe en nia retejo artikolo el Libera Folio. Interesis min ties artikolo de la 13-a de marto, \u201dDuolingo nur por anglalingvanoj\u201d, kaj mi petis permeson adapti g\u0302in por uea.facila. Tio signifis mallongigi g\u0302in g\u0302is 400 vortoj, kaj reverki frazojn uzante pli simplajn strukturojn kaj lau\u0306eble nur vortojn el la vortlisto. Post redaktado mi c\u0302iam petas aprobon de la originala verkinto antau\u0306 ol aperigi la simpligitan artikolon."}, {"text_idx": "#000018", "text": "Aliflanke iu ajn revuo farig\u0302us teda, se g\u0302i enhavus nur movadajn informojn. Tial en la retejo trovig\u0302as ankau\u0306 mallongaj rakontoj kaj poezio, kaj g\u0302eneralaj legaj\u0302oj pri c\u0302iaj temoj. Ekzemple, titoloj de lastatempaj artikoloj estas: \u201cKial ni parolas al aparatoj?\u201d, \u201cDu bestoj kun pikiloj\u201d, \u201cLa palaco de Knossos\u201d, \u201cKie estas la eksterteranoj?\u201d kaj simile."}, {"text_idx": "#000019", "text": "Krom aldoni amuzon kaj varion al la retejo, tiaj artikoloj instruas al la legantoj multajn novajn vortojn, kies difinoj verkitaj per simpla lingvaj\u0302o, eventuale ilustritaj kiam tio eblas, aperas sub la artikoloj."}, {"text_idx": "#000020", "text": "C\u0302ar la artikoloj estas mallongaj kaj facilaj, la retejo provizas lernantojn per sufic\u0302e granda kvanto da legomaterialo, kiun ili espereble povos legi mem sen helpo de instruisto. Mia celo c\u0302iam estas, ke ili legu rapide kaj kun plezuro, sen la neceso longe cerbumi pri tro komplikaj kunmetaj\u0302oj kaj frazostrukturoj."}, {"text_idx": "#000021", "text": "Tuj post apero de la nova retejo en decembro 2018, kontaktis min usonano, Derek Roff, kiu proponis aldoni sondosierojn al la artikoloj. Mi konfesas, ke mi mem tute ne estis pensinta fari tion, sed tio montrig\u0302is brila propono, kiu multe pliigis la utilecon de la retejo. Derek ankorau\u0306 nun dau\u0306re okupig\u0302as pri tiu aspekto de la retejo, serc\u0302ante por c\u0302iu artikolo leganton kun bona kaj klara prononco. Li nun havas tutan teamon de kunlaborantoj."}, {"text_idx": "#000022", "text": "Alia grava kunlaboranto estas hungarino Judit Felszeghy, kiu respondecas pri la rubriko de filmetoj. S\u0302i konstante serc\u0302as en la reto tau\u0306gajn filmetojn por nia retejo, alivorte filmetojn sufic\u0302e kompreneblajn por lernantoj. Tio ne estas simpla tasko, c\u0302ar estas preskau\u0306 neeble trovi filmeton, kiu ne enhavas lingvajn malglataj\u0302ojn au\u0306 ec\u0302 rektajn erarojn."}, {"text_idx": "#000023", "text": "Evidente ni ne povas prezenti al lernantoj filmetojn kun amaso da eraroj, sed ni ja akceptas interesajn filmetojn kies lingvouzo estas malpli ol ideala, eventuale avertante pri tio en la enkonduko."}, {"text_idx": "#000024", "text": "En filmetoj ni bedau\u0306rinde ne povas korekti erarojn, sed la artikoloj en la retejo estas tre atente redaktitaj kaj lingve kontrolitaj. Tiurilate mi menciu nian provleganton, Jean-Claude Roy el Francujo. Li kaj Derek Roff kontrolas c\u0302iujn artikolojn antau\u0306 la aperigo."}, {"text_idx": "#000025", "text": "Alia regula kunlaboranto estas la italo Maurizio Giacometto, kiu okupig\u0302as pri la rubriko Libroservo. Denove mia celo per tiu rubriko estis helpi UEA per recenzoj de libroj kun relative facila lingvaj\u0302o, kiuj estus tau\u0306gaj por lernantoj."}, {"text_idx": "#000026", "text": "Mi menciu c\u0302i tie nian lastan regulan kunlaboranton, usonaninon Myrtis Smith. S\u0302i ne estas tre konata en la internacia movado, c\u0302ar s\u0302i mem estas lernanto. S\u0302i malkovris uea.facila kiel leganto, kaj komencis verki por g\u0302i artikolojn. S\u0302ia lasta kontribuaj\u0302o estis scienca artikolo, \u201dLa koloro de bruo\u201d, kiu ebligis al ni aldoni plurajn sciencajn terminojn al nia listo de facillingvaj difinoj."}, {"text_idx": "#000027", "text": "Mi vidas, ke c\u0302i tiu artikolo jam longe superis la 400 vortojn, kiujn ni permesas en nia propra retejo. Se vi restis kun mi g\u0302is c\u0302i tiu punkto, mi invitas vin mem viziti uea.facila, kaj eventuale ankau\u0306 verki por g\u0302i."}, {"text_idx": "#000028", "text": "Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)Click to share on Mastodon(Malfermig\u0302as en nova fenestro)"}, {"text_idx": "#000029", "text": "La komitato de UEA havas nenion por diri"}, {"text_idx": "#000030", "text": "Aktivuloj klopodas savi la kursojn de Duolingo"}, {"text_idx": "#000031", "text": "Gratulon pro la farita laboro kaj dankon pro la artikolo.\nTamen mankas informoj pri la nombro da legantoj... kaj au\u0306skultantoj."}, {"text_idx": "#000033", "text": "Estas domag\u0302e, ke mi legis vian respondon jam hastante tra la pordo, kaj g\u0302enite respondis per pos\u0302telefono en malelegenta maniero, kun fokuso pri la kritiko kaj ignorante vian unuan lau\u0306dan frazon. Mi do pardonpetas al vi pro mia malg\u0302entileco, kaj provos klarigi iom pli utile."}, {"text_idx": "#000034", "text": "Anna ne forgesis informi pri tiuj detaloj; s\u0302i ne scias ilin. Simple ne estas maniero raporti fidinde pri tiaj\u0302oj."}, {"text_idx": "#000035", "text": "Unu maniero estas kalkuli la vidojn, kaj tion Anna petis de mi, malgrau\u0306 mia klarigo, ke tiuj ciferoj signifas nenion. Mi do videbligis ilin en la listo de artikoloj en la c\u0302efa pag\u0302o, kaj en la listoj lau\u0306 kategorio. Unuavide c\u0302io s\u0302ajnas pozitiva; la plej fres\u0302a artikolo, publikigita antau\u0306 unu semajno vidig\u0302is g\u0302is nun 475-foje."}, {"text_idx": "#000036", "text": "La ciferoj tamen estas plene ignorindaj, c\u0302ar la artikoloj estas libere legeblaj. Se necesus ensaluti, oni scius, ke c\u0302iu vido korespondas al vizito de vera uzanto. Sed ne estas tiel. (Porinforme: mi estis kreanta similan retejon unu jaron antau\u0306e en kas\u0302ita loko, kaj donis la adreson al neniu. Malgrau\u0306 tio unu fojon en la frua stadio estas en g\u0302i samtempe 120 \u00abuzantoj\u00bb; temis pri robotoj.) Ne eblas, do, diri, ke la artikolon legis 475 homoj; preskau\u0306 c\u0302iuj el la vidoj sendube venis de robotoj de, ekzemple, Guglo."}, {"text_idx": "#000037", "text": "Ec\u0302 se oni videbligus la enhavon al nur ensalutintoj, la ciferoj ne estus fidindaj; kelkaj homoj, ekzemple Anna, \u00abvidas\u00bb la artikolon plurfoje. Kaj plie ne estas certe, c\u0302u iu fakte legis au\u0306 aus\u0302kultis, sed nur eklegis au\u0306 ekau\u0306skultis, kaj post kelkaj sekundoj c\u0302esis."}, {"text_idx": "#000038", "text": "Anstatau\u0306 \u00abvidoj\u00bb estas pli utile diskuti \u00abengag\u0302igon\u00bb; alivorte, analizi kiel ofte lasas komenton au\u0306 reagon la legantoj."}, {"text_idx": "#000039", "text": "Iu ajn rajtas krei senpagan konton c\u0302e uea.facila. Ensalutinto rajtas afis\u0302i komenton sub artikolo, kaj indiki per alklako \u00abreagon\u00bb al artikoloj kaj aliulaj komentoj. Reagi postulas apenau\u0306 unu sekundon de onia tempo."}, {"text_idx": "#000040", "text": "Rapida kontrolo de la unua pag\u0302o montras, ke engag\u0302igo estas mizere malalta. Kontrolu la suban duonon de la c\u0302efpag\u0302o, la sekcion pri filmetoj. La ses nun listigitaj havas sume 1.147 vidojn, averag\u0302e do po preskau\u0306 200. Neniu el la ses ricevis komenton de leganto; nur unu ricevis reagon."}, {"text_idx": "#000041", "text": "Estas 755 kontoj c\u0302e uea.facila. (Flanka detalo: La plej unua (#1) estas mi. La plej fres\u0302a estas ne #755, kiel oni supozus, sed #16391. Jen bildo pri tio, kiom da kontoj sensukcese provis krei spamistoj/robotoj.)"}, {"text_idx": "#000042", "text": "Entute afis\u0302ig\u0302is 2.502 \u00abenhaveroj\u00bb; t.e. artikoloj kaj komentoj, do averag\u0302e 3,31 por c\u0302iu konto. Se oni forigas el tio enhaveroj de Anna kaj aliaj teamanoj por lasi nur la legantoj (746 kontoj), la sumo falas al 884, la averag\u0302o al 1,19. C\u0302iu leganto, alivorte, lasis nur unu komenton, se oni akceptas averag\u0302on."}, {"text_idx": "#000043", "text": "Tion oni tamen ne faru, c\u0302ar 536 el la 746 (72%) neniam lasis ec\u0302 unu komenton! Nur unu lasis 115 (15%). Nur 17 (2%) superas dek komentojn."}, {"text_idx": "#000044", "text": "Simila estas la rakonto, kiam temas pri reagoj. Ne eblas facile kalkuli ilin, nek kiel donis kiom, sed trovig\u0302as alia maniero por kontroli proksimume. C\u0302e uea.facila estas kvar specoj de reago: S\u0302ati, Ami, Danki, Mals\u0302ati. La tri unuaj aldonas po unu poenton al la ricevinto; la lasta forigas unu. Estas evidente, ke preskau\u0306 neniam oni reagas per Mals\u0302ati (kvankam du uzantoj amasigis -1 poentojn!), do oni povas kontroli la poentarojn por havi proksimajn ideojn pri reagemo."}, {"text_idx": "#000045", "text": "La sumo por c\u0302iuj membroj estas 3.352 poentoj por la 2.502 enhaveroj en la retejo.Kompreneble la plej altajn (2,473) havas teamanoj. 76% da neteamanoj ricevis havas nulon."}, {"text_idx": "#000046", "text": "Se ni imagus, ke ricevis reagojn nur la artikoloj, tio egalus al po kvin. Sed ne estas tiel, kaj en la vero, nur kvin artikoloj atingis 11 reagojn. Reagoj estas pli oftaj en la komentoj. (Fakte, Anna estas tre malavara, c\u0302iam donante reagojn al komentintoj!) Reagemo, do, estas apenau\u0306a."}, {"text_idx": "#000047", "text": "Tre klara indiko pri manko de engag\u0302o estas la fakto, ke 300 el la 746 neteamanoj neniam revizitis (plej g\u0302uste: ensalutis) post la sama tago, en kiu ili kreis sian konton."}, {"text_idx": "#000048", "text": "Se ni kontrolas nur tiujn 547 homojn, kiuj kreis sian konton antau\u0306 pli ol unu jaro, evidentig\u0302as, ke el ili 456 (83%) ne plu ensalutis post unu jaro. (Povus esti, ke ili post tiu dato legis artikolon, sed ili ne reensalutis por lasi komenton au\u0306 reagon, kaj tiel ne \u00abengag\u0302is\u00bb.)"}, {"text_idx": "#000052", "text": "Tamen indus sin demandi, post la g\u0302isnunaj spertoj kaj surbaze de viaj detalaj esploroj, c\u0302u tiu servo plenumas veran bezonon de la esperantistaro. Lau\u0306 la rezultoj ne s\u0302ajnas esti tiel kaj sekve la servo estas malmulte uzata. Do..."}, {"text_idx": "#000053", "text": "Tia konstato neniel malestimas la teorie ne malbonan sed eble praktike ne necesan iniciaton (kaj mi kaptu la okazon gratuli la laborantojn pro ilia sindedic\u0302o) nek disdegnas la certe g\u0302enerale nelegemajn esperantistojn."}, {"text_idx": "#000055", "text": "Tia komento certe ne plenumas veran bezonon..."}, {"text_idx": "#000057", "text": "Pli probable estas, ke la celatoj simple ne scias pri g\u0302i. Unu el la plej grandaj, se ne la plej granda, problemo de la Esperanta interreto estas, miavide, g\u0302ia malalta kunligiteco. Rezulte, se en g\u0302i aperas io vere bonkvalita kaj atentinda, informo pri tio disvastig\u0302as tre malrapide. Kompreneble, tio ne stimulas seriozan kreadon."}, {"text_idx": "#000058", "text": "Mi spertis rilatan aferon, kiam mi kreis unu retejon. Antau\u0306 ol mi kreis g\u0302in, mi demandis eblajn uzontojn, kia la retejo devos esti. La plej dezirata eco estis, ke ne necesu ensaluti kaj la sistemo ne sekvu la uzantojn. Do mi kreis la retejon tiel. Vi jam certe divenas, kiu estas la plej ofta demando pri la retejo, kiun demandon mi ricevas."}, {"text_idx": "#000059", "text": "Kara Tim, mi pensas, ke vi pravas, ke malmulte da homoj lasas komentojn, sed tio sxajnas al mi tipa afero de esperantaj komunikiloj kaj gxi ne nepre signifas, ke estas malmulte da legantoj/spektantoj por UEAfacila Fakte, la vidoj de mia animacio \u201cLa aventuroj de Sagxa Steleto kaj de la Mirinda Teamo\u201d multe kreskis en la jutuba kanalo de UEA post kiam spegulo aperis en UEAfacila. Do, mi certas, ke la retejo vere funkcias kaj havas sian apartan fidelan publikon. Gratulojn al Anna kaj al cxiuj kunlaborantoj pro la granda atingo!"}, {"text_idx": "#000061", "text": "Min ege g\u0302ojigis lerni pri .\nMi c\u0302iam serc\u0302adas tiajn legomaterialon."}, {"text_idx": "#000062", "text": "Mi j\u0302us legis kaj au\u0306skultis la lastan artikolon.\nG\u0302i estas tre facile legebla kaj au\u0306skultebla."}, {"text_idx": "#000064", "text": "C\u0302u la vortprovizo estas publikigita ie?\nMi scivolas pri g\u0302i, kaj eble g\u0302i utilas por legantoj au\u0306 verkistoj."}, {"text_idx": "#000066", "text": "> C\u0302u la vortprovizo estas publikigita ie?"}, {"text_idx": "#000069", "text": "Esperantujo estas popolita de pedantoj ..."}, {"text_idx": "#000071", "text": "Mi forte esperas, ke aliaj amaskomunikiloj en Esperantujo ankau\u0306 obeu la principon de \u201cfacila teksto ec\u0302 pri malfacilaj aferoj\u201d. Bedau\u0306rinde s\u0302ajnas esti multaj esperantistoj, al kiuj komplika teksto estas ia valoro mem."}, {"text_idx": "#000075", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]